Panoplosaŭro

Panoplosaŭro (Panoplosaurus = "kirasa lacerto") estis la lasta nodosaŭro pri kiu ni scias. La nodosaŭroj estis herbovoraj ankilosaŭroj kiuj vivis dum 120 milionoj da jaroj. La plej fruaj nodosaŭroj unue aperis antaŭ 185 milionoj da jaroj, en la meza ĵurasio; panoplosaŭro aperis 100 milionoj poste dum la malfrua kretaceo kaj travivis ĝis la formorto de la dinosaŭroj.

Panoplosaŭro vivis tie kie nun estas Nordameriko; oni trovis ĝiajn fosiliajn restaĵojn en Montano kaj Alberto. Ĝi estis 5,5-7 metrojn longa kaj 2 metrojn alta. Ĝi atingis pezon de 3,5 tunoj kaj manĝis malalte kreskantajn plantojn. Ĝi ne havis klabovoston, sed ja portis kaskon de ostecaj platoj surkape. Vicoj de stiftokovritaj tegaĵoj kovris ĝian dorson ĝisvoste kaj spikoj etendiĝis de ĝiaj ŝultroj.

Malkiel aliaj nodosaŭroj panoplosaŭro ŝajne batalis kun atakantoj alkurante ilin kun siaj ŝultrospikoj anstataŭ nure kaŭri sub sia kiraso. 

Kategorio:Kretaceaj dinosaŭroj
Kategorio:Nordamerikaj dinosaŭroj
Kategorio:Ankilosaŭroj